
U  V  O  D


     Problem suvereniteta nesumnjivo predstavlja jedan od ključnih problema državnog i međunarodnog prava i međunarodnih odnosa uopšte. Suverenitet se javlja kao jedan od najznačajnijih činilaca u određivanju međusobnih odnosa država u procesu uobličavanja njihovog suživota. Upravo zato doktrina međunarodnog prava i cela pravna teorija posvećuju izuzetno veliku pažnju pitanju suvereniteta koji je u burnim tokovima međunarodnog života u dvadesetom veku konstantno bilo aktuelno i složeno.


      Prva razmišljanja o ovom fenomenu javljaju se relativno rano ali je sam pojam suvereniteta bio u teoriji shvatan dosta različito, da bi osnovi njegovog obima i sadržaja, u smislu savremenog shvatanja ovog pojma, bili uobličeni praktično tek sa nastankom apsolutnih monarhija. Naravno unutar opštih okvira pojedini elementi pojma suvereniteta shvatani su veoma različito od strane pojedinih mislilaca. Osim toga pojam doživljava evoluciju i u različitim istorijskim epohama i društveno istorijskim kontekstima.

       Od samog početka teoretičari su bili svesni da suverenitet nije apsolutan već da podleže određenim ograničenjima. Shvatanja njihove prirode i obima ograničenja takođe nisu jednoznačna. Budući da suverenitet nije samo teorijski pojam već i empirijska pojava koja se menja u istorijskom toku to su i njegova realna i konkretna ograničenja u praksi kao i njihove teorijske eksplikacije bili različiti.

       Preplitanja i ukrštanje različitih i protivrečnih tendencija u međunarodnoj zajednici daju suverenitetu kompleksna obeležja. Grubo gažen i ugrožavan u dva svetska rata nakon toga smešten u istorijski kontekst hladnog rata i blokovskog nadmetanja on se i  danas suočava sa novim izazovima u uslovima unipolarnog sveta i težnji jedine preostale supersile da bude globalni hegemon.

        Iako je opšte prihvaćen kao jedno od osnovnih obeležja svake države i osnov za njihove međunarodne odnose, suverenitet naročito manjih i slabijih zemalja često je  bio praktično ograničavan usled pragmatičnih političkih interesa velikih i moćnih država. U pozadini ovih konkretnih političkih neretko i oružanih intervencija i narušavanja suvereniteta veoma često je stajalo određeno teorijsko tj. preciznije rečeno ideološko opravdanje tj. pozivanje na više vrednosti i ciljeve '' svete'' misije i razne druge vrhovne ideje u ime kojih se narušava ili ograničava suverenitet manjih i slabijih zemalja.

1. SUVERENITET
     1.1  Pojam suvereniteta
      Reč suverenitet ima koren u latinskom terminu supremus, superamus što znači najviši vrhovni. I u starofrancuskom se javlja reč sovrain sa istim značenjem. Ovaj termin danas je opsteprihvaćen u evropskim jezicima a kod nas se uporedo i ravnopravno upotrebljavaju termini suverenitet i suverenost.

      Termin suverenitet koristi se da bi se označio neki subjekt koji je vrhovni u svom domenu. To zapravo znači da je subjekt koji je suveren nezavisan od drugih subjekata a da su oni u odnosu na njega niži i prema tome zavisni.

     U ovom smislu pojam suverenosti korišćen je u katoličkoj crkvi i bio je jedan od atributa njenog poglavara pape. Ipak najznačajnija i najšira upotreba pojma suverenosti vezuje se za političke pojave u društvu u prvom redu za državnu vlast. 

Međutim primenjen na državnu vlast pojam suvereniteta izaziva velike nesporazume pre svega zbog složenosti samog pojma budući da kroz suverenitet prelamaju fundamentelni problemi države i društva. Osim toga većina teorija o suverenitetu politički je obojena, usled čega je značajan uticaj i političkih motiva i ciljeva. To je i razlog što se često govori ne o suverenitetu već za ili protiv njega. Polemika za i protiv suvereniteta vodi se i danas sa nesmanjenom žestinom uz mnoštvo novih argumenata obuhvatajući nove dimenzije ovog složenog pojma. Sa apstraktno teorijskog gledišta suverenitet se danas spušta i nateren praktične politike, postaje oružje ideološke konfrotacije, karakteristične za svet u kome živimo. Poreklo suvereniteta i njegovo teorijsko uobličavanje najtešnje je povezano sa političkom situacijom u Evropi krajem XVI i početkom XVII veka.


Po shvatanju nekih britanskih teoretičara suverenitet definisan u smislu isključive vlasti i kontrole nad teritorijom i ljudima nastanjenim na njoj jeste pojava koja prati sve oblike života grupa plemena itd.

    
 Pojam suvereniteta rezultat je dubokih političkih vrenja u Evropi u periodu od XII do XVII veka kada su razoreni temelji starog srednjevekovnog svetskog poretka zasnovanog na univerzalističkim shvatanjima katoličke crkve i vrhovništu pape i postavljeni temelji novog poretka čiji su odlučujući politički subjekti nezavisne nacionalne države.
      Pojam suvereniteta je izrastao iz raznih shvatanja  o odnosu pojedinca i odredjene vlasti o korelaciji njihovih prava i dužnosti na određenoj teritoriji i izpostepenog razgraničavanja međusobnih odnosa država kao subjekata  međunarodnog prava.
      Suverenitet ima dva osnovna vida pravni i politički tako da mogu biti izgrađeni pravni i politički pojam suvereniteta. S pravne tačke gledišta suverenost je obeležje državne vlasti koje se sastoji u nezavisnosti državne vlasti prema spoljnim faktorima i suprematiji državne vlasti prema unutrašnjim faktorima ili kraće suverenost je obeležje državne vlasti koje se ispoljava u njenoj pravnoj neograničenosti.
     Razlikuje se suverenost države od suverenosti u državi. Pravni nosilac suverenosti je država shvaćena kao poseban pravni subjekt a pravni vršilac suverenosti može biti kralj ili parlament ili drugi državni organi što je određeno pozitivnim propisima svake države.

       Najčešće se smatra da suverenitet države obuhvata sledeća tri elementa:
-  nezavisnost državne vlasti koja je izražena kroz slobodu donošenja odluka i delovanja u odnosu na bilo kakvu drugu vlast unutar ili izvan njene teritorije a u prvom redu u odnosu na bilo koju drugu državu,

-  suprematija državne vlasti što znači da je državna vlast u okviru svoje državne teritorije viša od bilo kakve druge vlasti ili faktora,

-  pravna neograničenost državne vlasti tj. puna sloboda u donošenju i primeni prava. Suverenitet shvaćen kao pravna kategorija ima svoj kvalitativni i kvantitativni vid. 

       Kvalitativni vid suverenosti izražava se u slobodi država da uređuje svoje odnose u granicama opšteg međunarodnog prava i da bude vezana samo svojom sopstvenom voljom.
       U kvantitativnom smislu suverenitet se manifestuje u većem broju atributa kao što su pravo na samozaštitu i samoodbranu, trajan suverenitet nad prirodnim bogatstvima pravo zaključivanja međunarodnih ugovora, aktivno i pasivno pravo poslanstva i dr. s obzirom na činjenicu da je suverenitet bitno politički pojam to je i izučavanje suvereniteta sa političkog aspekta značajnije nego sa pravnog. Radi se naime o političkom pojmu koji je kasnije dobio pravnu formu.

       U političkom smislu suverenitet označava vladajući odnos između političkog tj. stvarnog  nosioca vlast i državne vlasti. Ovaj odnos je istorijski uslovljen pa zato i suverenitet ima različito značenje. Tako je suverenitet u apsolutnoj monarhiji značio princip ne samo vrhovne već i neograničene vlasti pojedinca monarha, dok u demokratskoj političkoj teoriji suverenost znači da je stvarni nosilac neotuđive političke moći narod.
       U svakom slučaju može se zaključiti da je onaj subjekt u čijem interesu država radi sa političke tačke gledišta nosilac suverene državne vlasti tj. politički suveren.

        Mnogi pisci ukazuju na nesigurnost sadržine pojma suvereniteta. Dva najznačajnija prigovora i osporavanja pojma  suvereniteta su:
        -  Postoje shvatanja koja dovode u pitanje pravnu prirodu suvereniteta budući da se subjekat koji se određuje kao suveren stavlja van okvira prava ili izvan njega.
        -  Neki osporavaju suverenitet u međunarodnoj zajednici  zbog činjenice da se u njoj suverenitet jedne zemlje sukobljava sa suverenitetima drugih zemalja koje su pravno jednake a stvarno nejednake.

         U teoriji međunarodnog prava suverenitet se razmatra kao jedno od osnovnih prava država kao jedan od oblika ispoljavanja nezavisnosti države i kao jedno od osnovnih načela međunarodnog prava.

          Pod pojmom suverenosti u međunarodnim odnosima se često misli na pravo subjekta međunarodnog prava da slobodno odlučuje ne samo o svom unutrašnjem uređenju nego i o svojoj spoljnoj politici, pristupanju savezima, međunarodnim organizacijama, potpisivanju i ratifikaciji međunarodnih ugovora.

          Savremeno međunarodno pravo prihvata suverenitet kao jedno od bitnih obeležja nezavisnosti država . Tako se u skladu sa poveljom UN odnosi među članicama međunarodne zajednice moraju pored ostalog zasnivati i na načelu suverene jednakosti, odnosno na međunarodnom prznanju ravnopravnosti, nezavisnosti, i odricanja od mešanja u unutrašnje poslove države. Pojam suverenosti shvaćen u smislu savremnog međunarodnog prava definisan je principom suverene jednakosti država u Deklaraciji o osnovnim principima međunarodnog prava o prijateljskim odnosima i saradnji država u skladu sa Poveljom UN koju je Generalna skupština UN usvojila rezolucijom 2625/XXV 24. oktobra 1970.

Konačno treba napomenuti i činjenicu da se pojam suvereniteta koristi i da označi pravo nacija na samoopredeljenje uključujući i pravo na otcepljenje. U ovom smislu suverenost predstavlja jednu vrstu moralnog prava i političkog zahteva.
1.2. Suverenitet kao empirijska pojava
           Tokom istorije postojali su međunarodni sistemi bez suvereniteta i međunarodni sistemi sa suverenitetom. Međunarodni sistemi sa suverenitetom razvijali su se u uslovima kada je uporedo postojalo više centara moći u okviru jednog civilizacijskog kruga. 

            Najčešće se smatra da je suverenitet u međunarodnim odnosima nastao početkom modernog doba u zapadnoj Evropi. Autori se slažu u tome da je suverenitet bio poznat još antičkim narodima. Antički pojam suvereniteta je ipak bio nužno ograničen specifičnostima istorijskih uslova u kojima je nastao i da su zato njegove sličnosti sa savremenim pojmom suvereniteta više formalne nego suštinske. Pored helenske civilizacije slican razvoj suvereniteta zapaza se i u dolini Ganga u vreme nastanka indijske civilizacije i u feudalnoj Kini iz perioda VIII do III p.n.e.

            Kroz celokupnu istoriju unutar međunarodnih sistema sa suverenitetom mogu se razlikovati dve podvrste. U nekim slučajevima države su uživale puni formalni suverenitet a ponegde je to bio samo faktički suverenitet.
            Geneza suvereniteta u okvirima evropske civilizacije omogućava dublji uvid u ideološku strukturu međunarodne zajednice. Tokom feudalizma nije bilo uslova za nastanak suvereniteta. Čitavo feudalno društvo bilo je povezano mrežom subjektivnih prava i obaveza tako da u tim uslovima nije moglo biti reči o postojanju vlasti koja bi imala monopol izdavanja zakonodavnih i izvršnih akata važećih na celoj teritoriji države a što su bitni elementi pojma suvereniteta. U srednjem veku su se pojavili i začeci centralizacije koji će kasnije dovesti do formiranja apsolutnih monarhija i uobličavanja modernog pojma suvereniteta. 
             Pojam suvereniteta u hrišćanskom svetu pojavio se u Italiji odakle se u XVI veku proširio na ostala evropska područja. Prve centralizujuće tendencije pojavile su se u katoličkoj crkvi koja je izvršila koncentraciju ekonomske i političke moći za koju nisu bili sposobni ni feudalni vladari ni pocepano plemstvo. Upravo je ova koncentracija vlasti poslužila kasnije kao model svetovnim vlastima. Sa druge strane univerzalističke tendencije katoličke crkve su znatno usporavale proces emancipacije nacionalnih drzava. Vestfalski mir iz  1648  predstavlja prekretnicu u evropskoj istoriji kojom je okončan period verskih ratova i otvoren put konsolidaciji velikih evropskih država. U XVII veku počinje novi proces homogenizacije evropske ideologije na načelima apsolutnog suvereniteta i nezavisnosti velikih evropskih monarhija Engleske, Francuske i Holandije. Povratak na staro više nije bio moguć. Osnovni subjekti međunarodnog sistema definitivno su postale suverene nacionalne države.

Pravo na suverenu jednakost država sadržano je u tački 1. člana 2. Povelje Ujedinjenih nacija. Ono nije bilo sporno za koaliciju demokratskih država iz Drugog svetskog rata počevši od proklamacije Atlanske povelje, Londonske i Moskovske deklaracije do projekta Povelje iz Dambarton Oksa i konačnog usvajanja Povelje Ujedinjenih nacija. U formulaciji principa suverene jednakosti država prihvaćenoj od strane Specijalnog komiteta Generalne skupštine Ujedinjenih nacija za razmatranje pravila međunarodnog prava o saradnji i prijateljskim odnosima između država njegova sadržina je utvrđena na sledeći način:
            - "Sve države uživaju suverenu jednakost. Kao subjekti međunarodnog prava one imaju podjednaka prava i dužnosti.


-  "Suverena jednakost posebno sadrži sledeće elemente


-   Države su pravno jednake


-   Svaka država uživa prava svojstvena punoj suverenosti


-   Svaka država ima dužnost da poštuje pravnu ličnost ostalih država


-   Teritorijalni integritet i politička nezavisnost država su nepovredivi


-   Svaka država ima pravo da slobodno bira i razvija svoj politički, društveni, ekonomski i kulturni sistem.


Svaka država ima dužnost da ispunjava u potpunosti i dobroj veri svoje međunarodne obaveze i da živi u miru sa drugim državama.

 1.3. Shvatanje suvereniteta
              U nauci ni danas ne postoji jedinstven stav u pogledu porekla teorije suvereniteta. Problemom suvereniteta politička misao je počela da se bavi veoma rano skoro sa nastankom države i to prvo u okviru svetovne i crkvene filozofije a kasnije u čitavom nizu disciplina ustavnog prava, međunarodnog javnog prava, teorije države i istorije političkih i pravnih teorija.

              Suverenitet se javljao kao realna empirijska datost u različitim istorijskim kontekstima. On je istorijski i društveno uslovljena pojava koja je menjala svoju sadržinu i spoljne pojavne oblike. Ljudi mogu da misle u krajnjem samo onako kako žive, to jest u naučnim teorijama  ali i u filozofskim sistemima uvek se reflektuje konkretno istorijska praksa. Stoga su na tlu realno postojećih društvenih odnosa nastajale različite teorije uključujući i teoriju suvereniteta koje su pokušavale da te odnose objasne i opravdaju. postojao je međutim i povratni uticaj teorije na zbilju. Naime jednom nastale teorije suvereniteta su vršile povratni uticaj na društvenu praksu, postajući konkretna snaga koja menja postojeću društvenu stvarnost. 
              Elementi teorije suvereniteta javljaju se po prvi put još u starom Egiptu. Problemom suvereniteta u okviru antičke misli bavili su se Platon, Aristotel, Pitagora, Tkidid sofisti i sokrat. Kod njih je politički pristup dominirao nad pravnim. A cilj im je bio da iznađu kako državnu vlast treba organizovati. Tokom srednjevekovnih borbi oko prevlasti između crkve i države razlikuju se pristalice suverenosti države legisti i pobornici suverenosti crkve kanonisti. Suština borbe ovih koncepcija svodila se ne na pitanje porekla vlasti  već na to gde je locirana najviša ovozemaljska vlast da li u rukama pape ili unutar nacionalnih država.
               Koncept suvereniteta upravo je rezultat pobede shvatanja da se najviša vlast ne nalazi iznad države već u njoj. Prva potpuna teorija suvereniteta je Žana Bodena koji u svom delu  "Šest knjiga o republici" definiše ga kao najvišu vlast države nad podanicima i građanima koja nije ograničena zakonom. Ova teorija je nastala da bi podržala monarhijsku političku centralizaciju protiv težnje za univerzalnom dominacijom katoličke crkve i u borbi protiv unutrašnjih protivnika. Najpotpuniju teoriju o državnom suverenitetu koji se poklapa sa suverenitetom monarha i njegovom apsolutnom vlašću dao je Tomas Hobs nalazeći osnovu u pokvarenoj ljudskoj prirodi i prvobitnom stanju sveopšteg rata u kome je "čovek čoveku vuk". Dok su Hobs i Boden mislili da suverenitet pripada monarhu, monarhomasi su smatrali da on pripada staležima dok je Blekston verovao da suverenitet pripada parlamentu i da je parlament nosilac suvereniteta. U epohi buržoasko demokratskih revolucija napuštena je ideja o državi kao nosiocu suvereniteta i kao njegov nosilac proklamovan je narod čime je prihvaćen princip demokratije, nezavisnosti i samostalnosti naroda i njegove države kao međunarodnog subjekta. Najznačajniji predstavnik teorije narodnog suvereniteta je Žan Žak Ruso koji ističe da narod ima svoju volju a da suverenost predstavlja ostvarenje te opšte volje koja se izražava u zakonima. Kao svojstvo naroda suverenitet je neotuđiv, nedeljiv pa time i neprenosiv.
               Suverenost postepeno počinje da obuhvata pojam ravnopravnosti kao jedno od svojih bitnih obeležja. Sa oktobarskom revolucijom i stvaranjem prve socijalističke države sadržaj suverenosti sve više predstavlja pravo naroda na samoopredeljenje što znači pravo na očuvanje tekovina revolucije na stvaranju novog ekonomskog i društvenog poretka i pravo na izgradnju socijalizma.
               Nakon bezobzirnog gazenja suvereniteta tokom II svetskog rata povelja UN proglašava suverenu jednakost jednim od svojih osnovnih načela.


Ono je ugrađeno u celokupni političko pravni sistem Organizacije UN i njen sistem vrednosti baziran na osnovnim načelima kao što su zabrana pretnje i upotrebe sile u međunarodnim odnosima, samoopredeljenje i ravnopravnost obaveza miroljubivog rešavanja sporova a sve u funkciji osnovnog cilja UN održavanja međunarodnog mira i bezbednosti.

U jugoslovenskoj literaturi koja se bavi međunarodnim pravom nailazimo na više definicija suvereniteta. Profesor Milan Bartoš govori o pravu država na nezavisnost kao o pravu država na slobodnu akciju u međunarodnim odnosima i unutar svojih teritorjalnih granica , bez neovlašćenog mešanja drugih država ili organizacija u takve akcije. Po mišljenu profesora Juraja Andrašija suverenitet obuhvata pravo naroda svake države da određuje i menja svoje ustavno uređenje po svojoj volji, da sklapa ugovore sa drugim državama, da na svom području vrši isključivo gospodstvo i sudbenost nad osobama i stvarima. Konačno po mišljenju profesora Smilje Avramov pod suverenošću se podrazumeva pravna i faktička sposobnost države da ostvaruje svoje funkcije unutar države i u međunarodnim odnosima nezavisno od ma koje druge vlasti.

            S obzirom na svoju ulogu tokom istorije, a sa stanovišta opšteljudskih vrednosti može se konstatovati da je ideja suvereniteta progresivna i napredna ideja.

1.4. Oblici ispoljavanja suvereniteta
            Suverenitet shvaćen u užem smislu jeste nedeljiv. Međutim radi se o složenom fenomenu koji ima razne strane i aspekte. Ustanova suvereniteta može se analizirati s obzirom na razne vidove i delatnosti država prostiranje suvereniteta na određeni objekat odnosno podložnosti pojedinca državnoj vlasti kao i s obzirom na druge elemente koji su od uticaja na ispoljavanje suvereniteta. 
  Spoljašnji i unutrašnji suverenitet. Pod unutrašnjim suverenitetom shvata se svojstvo državne vlasti da je pravno najviša vlast na svojoj teritoriji sa elementima nezavisnosti, suprematije državne vlasti i pravnom neograničenošću. Ovo praktično znači da svaka suverena država ima pravo na neograničenu akciju unutar svojih granica. Kada se posmatra odnos suvereniteta jedne države prema suverenitetu druge države i ovaj pojam dobija primesu međunarodnog prava koje reguliše odnose država kao osnovnih subjekata u međunarodnom sistemu. Unutrašnji suverenitet se pojavljuje kao preduslov za izražavanje spoljašnjeg zato što je bez postojanja unutrašnje suverene vlasti nemoguće zamisliti njeno ispoljavanje u odnosima sa drugim državama i međunarodnim odnosima. U međunarodnim odnosima suverenitet se ispoljava u pravu svake države da bez prinude spolja odlučuje o načinu i stepenu svoje angažovanosti u međunarodnim odnosima pre svega o stupanju u diplomatske odnose, sklapanju međunarodnih ugovora, ulasku u članstvo međunarodnih organizacija. Neki pisci ukazuju na neprihvatljivost ovakvih shvatanja  budući da se u stvari radi o dva vida jednog jedinstvenog fenomena. Suverenost kao ustavni pojam predstavlja vrhovnu vlast nad teritorijom i stanovništvom. Međutim država polazeći od unutrašnjih interesa i potreba ulazi i u međunarodno pravne obaveze, te ukupnošću svojih aktivnosti na unutrašnjem i međunarodnom planu ostvaruje svoj jedinstveni cilj zadovoljenje potreba zemlje i zaštitu njenih vitalnih interesa. U tom kontekstu "unutrašnja suverenost" predstavlja preduslov za "spoljašnju suverenost" odnosno punopravno učršće država u međunarodnoj zajednici. Teritorijalni suverenitet i personalni suverenitet. Suverenitet se odnosi na određenu teritoriju na lica koja se nađu na području države kao i na sve domaće državljane ma gde se nalazili. Ova podela je značajna za pravne odnose. Bez teritorijalnog suvereniteta ne mogu se ostvarivati druga prava koja međunarodno pravo priznaje drzavama a personalni suverenitet daje pravo državi da štiti svoje državljane odnosno njihove interese koji su od značaja i za samu državu.

Najzad ova podela je naročito značajna u slučajevima kada ima više zainteresovanih država pošto se na osnovu territorijalnog ili personalnog načela rešava pitanje nadležnosti a što u krajnjem nije ništa drugo nego izraz prava suvereniteta određene države. Pozitivan i negativan suverenitet. Pod pozitivnim pojmom suvereniteta misli se na samostalno delovanje države u odnosu na treće države. Radi se o autonomnom pravu odlučivanja države o svim pitanjima koje se nje tiču tj. koje se odnose na njenu teritoriju i njeno stanovništvo. Pod pojmom negativnog suvereniteta podrazumeva se određena vlast koja se primenjuje u odredjenim geografskim okvirima i monopolizira svu vlast u postojećem pravnom poretku.


Ovaj ekskluzivizam izražava se naročito u pogledu izvršavanja funkcije prinude, monopola sudske funkcije i monopola organizovanja javnih funkcija. Pomoću ove podele se zapravo na drugi način objašnjava izražavanje suvereniteta unutar zemlje i u odnosu na druge države. 


Upravo iz ovih razloga ovo shvatanje može se smatrati samo varijantom podele na unutrašnji i spoljni suverenitet.

 1.5. Ograničenja suvereniteta
              Potpuni odnosno apsolutni suverenitet predstavlja idealni tip odnosno apstrakciju. Bez obzira što je državna vlast pravno nezavisna i neograničena, ona trpi određena ograničenja kako na unutrašnjem tako i na spoljašnjem planu.

              Pored ograničenja koja su uslovljena samom prirodom suverena vlast samu sebe ograničava i iz političkih i drugih razloga.

              Državna suverenost se uvek vrši u korist užih ili širih slojeva stanovništva ali ni jedna grupa ne može obezbediti apsolutnu vlast u državi pa mora da čini određene ustupke drugim usled čega suverenitet treba shvatiti u relativnom smislu.

Još od vremena renesanse traga se za ograničenjima suvereniteta kojaq se prvo nalaze u božijoj volji. Ako je vladar nezavisan od svojih podanika on je podvrgnut božijim zakonima i volji. Svi branioci apsolutne monarhije smatrali su da vladar nije toliko svemoćan da bi mu bilo dopušteno da vlada nasuprot verskom moralu kao izrazu božije volje. Demokratska škola suprotstavljala je samovolji vladara prirodna prava za koja se tvrdilo da izviru iz same čovekove prirode i da su postojala pre društva pa su starija od državne vlasti. Kao takva ona ogramičavaju državnu vlast u njenoj nadležnosti.


Zajedničko za božije zakone i prirodna prava je to da se u stvari radi o moralnim načelima kojaq su jednom izražena na teološki a drugi put na racionalistički način. Mnogi autori su uočili da se jedna vlast nikad ne može ograničiti čistim moralnim načelima koja su unutračnje prirode već samo jednom drugom vlašću.

Upravo kao reakcija protiv načela suverenosti u XVIII veku nastale su liberalna škola po kojoj se sloboda i suverenitet mogu pomiriti ako se vlast prenese na narod i radikalna koja smatra da su to dva suprotna i nepomirljiva načela. Kao rešenje Monteskije predlaže podelu vlasti ističući da stvari valja tako urediti da vlast zaustavlja vlast šime se izbegavaju zloupotrebe. Ovakvom shvatanju ograničavanja suvereniteta iznosi se nekoliko prigovora. Kao prvo ukoliko bi se potpuno i do kraja sprovela podela vlasti i ukoliko bi one bile sasvim odeljene država bi bila lišena centra, koordinacija bi bila nemoguća i država bi se raspala. Svaka od vlasti ima svoju funkciju a propisana su i pravila o odnosima između vlasti te se nailazi na zakonodavnu vlast kao suverenu budući da ona određuje nadležnost drugima. Dakle nemoguće je izvesti podelu vlasti tako da između njih nema hijerarhije.


 Neki teoretičari su razvijali tezu o apsolutnom tj. neograničenom suverenitetu shvaćenom kao vlast iznad koje ne postoji nikakva druga. Ta shvatanja nastalu su još u starom veku da bi u srednjem veku bila privremeno napuštana pa obnovljena u doba renesanse a sasvim izvitoperena u doba nemačkog nacionalsocijalizma. Po voluntarističko pozitivističkoj doktrini sa prizvucima tradicionalnih apsolutističkih shvatanja, suverenost predstavlja ne samo najvišu vlast nego i potpunu manje više neograničenu vlast. Konačne konsekvence ovog shvatanja su da države postaju ne samo nezavisne jedna od drugih i od druge vlasti već i od svakog višeg načela čak i moralnog.


Apsolutna suverenost sadržavala bi u sebi mogućnost da svakog trenutka arbitrarno odlučuje i docnije menja svoju odluku.


 Ovakva shvatanja su na spoljnopolitičkom planu implicirala neograničenu slobodu akcije i pravo na mešanje u unutrašnje stvari drugih zemalja. Upravo je ova teorija poslužila kao osnov porobljivačke politike imperejalnih sila koje su štitile svoje vitalne interese, odnosno obavljale civilizatorsku misiju tako što su pokoravale manje i slabije države. Još u ideologiji Svete alijanse isticano je pravo na intervenciju. U okolnostima nastalim posle Prvog svetskog rata teorija i praksa "apsolutne suverenosti" dovedena  je do krajnjih konsekvenci u politici i ideologiji fašističkih država. Tako je po nacional- socijalističkom shvatanju razrađenom u Hitlerovoj teoriji "rasistička nacionalna država" jedino pozvana da odlučuje o svojim međunarodnim interesima, dok se sporovi između država rešavaju u krajnjoj instanci silom. Slično je bilo i u Musolinijevoj Italiji gde je zvanični režimski pravni pisac A. Roko smatrao da je "fašistička država jedina istinska suverena država". Uticaj ovih shvatanja može se videti i u nekim staljinističkim shvatanjima. U suštini radi se o tendenciji koja izjednačava suverenost sa sposobnošću pre svega materijalnom da se ostvaruje lišavajući je tako veoma bitnog elementa ravnopravnosti. Smatrajući pravo pribrgavanju ratu atributom suverene vlasti praktično se poriče ili bar bitno umanjuje suverenost drugih država.

Ako bi se prihvatio apsolutni suverenitet država ne bi priznavala ni u kom slučaju što praktično znači da bi bila potpuno neodgovorna.

Po shvatanjima škole relativne suverenosti suverena država jeste jedini gospodar svojih postupaka ali to ne znači da su joj svi postupci dozvoljeni. Nedozvoljeni postupci su oni koji ne bi bili spojivi sa isto tako relativnom suverenošću drugih država


Prvi negatori pojma suverenosti u teoriji javljaju se u prvoj četvrtini dvadesetog veka. Leon Digi smatra da je suverenitet obeležje jedne volje da zapoveda drugoj. Umesto države koja nije živo biće psihološku volju poseduju službena lica . S obzirom da su sve volje jednake službena lica poseduju ovlašćenja ne na osnovu superiorne volje vać na osnovu prava pa pojam suverenosti treba odbaciti kao metafizički. Harold Laski poriče državnoj vlasti suverenost pošto postoje brojne društvene organizacije i zajednice koje ograničavaju.


Postoje i negacije suverenosti sa pozicija koje su dijametralno suprotne apsolutističkim teorijama ali dovode do veoma sličnih rezultata. Ove teorije upravo polaze od sve veće povezanosti međunarodne zajednice koju valaj postaviti i na odgovarajuće orgabizovanije osnove čak i po cenu žrtvovanja takvih "arhaičnih" i "anarhičnih" pojmova kao što je suverenosti. Još prvih godina posle Drugog svetskog rata u vreme američke hegemonije na Zapadu su se javljale teorije o zastarelosti suverenosti u nuklearnim uslovima. One su se zalagale za institucionalizaciju međunarodne zajednice u obliku univerzalne federacije, svetske vlade ili naddržave možda i transformacijom Ujedinjenih nacija. Kasnije pošto je uspostavljena nuklearna ravnoteža i blokovska podela sveta nadnacionalni projekti se svode na uža područja obuhvaćena blokovskim okvirima. Svedoci smo oživljavanja ovih rezonovanja i u najnovije vreme kroz opravdanja "humanitarnih intervencija" čija je žrtva bila i Savezna Republika Jugoslavija.
             Suverenitet se i danas osporava na širokom planu . Polemika o doktrini vodi se u rasponu od kritičkih tonova do totalnog negiranja ovog pojma od verbalnog prihvatanja tradicionalnog koncepta do njegovog vezivanja za proleterski internacionalizam koji je u svom izvornom značenju postavljen kao antipod suverenitetu.

             Iako je nekada smatran kao apsolutno pravo drzave suverenitet je u praksi uvek bio ograničen u korist drugih isto tako suverenih država. On je faktički ograničen odnosima na međunarodnom planu zbog odnosa međuzavisnosti koji postoje i deluju između država i prirodnih okolnosti a same države dobrovoljno i u vlastitom interesu pristaju na brojna ograničenja suvereniteta pre svega kroz međunarodne ugovore. U savremenom međunarodnom planu za razliku od ranijih shvatanja koja su bila vrlo slična onim iz unutrašnjeg prava i smatrala da suverenitet i u međunarodnim odnosima ne trpi nikakva pravna ograničenja van onih na koja je država izrekom pristala sada postavlja izvesna ograničenja koja budući da je reč o opšteobaveznim pravilima međunarodnog prava obavezuju sve države i važe prema svim državama. Tako je ideja apsolutnog suvereniteta postala nespojiva sa idejom organizovane međunarodne zajednice. Celokupan sistem međunarodnog prava posebno delovanje i formiranje međunarodnih organizacija predstavlja ograničenje suvereniteta. Savremena teorija i praksa usvaja pojam suvereniteta ograničenog na međunarodnom terenu pravilima međunarodnog prava.


Najvažnije od tih ograničenja je zabrana pribegavanja rata, pravo na rat se nekada smatralo suverenim pravom države koja je izražena kroz načelo Povelje UN o zabrani pretnje silom ili upotrebe sile..


Konačno neki procesi i pojave u savremenom svetu pre svega naučno tehnološka revolucija, ekonomski rast i sve veća povezanost na svetskom tržištu, internacionalizacija sadržaja kulture i ekspanzija globalnih masovnih medija još uvek prisutna nuklearna pretnja rastuće opasnosti od ekoloških katastrofa koje ne poznaju nacionalne granice čine sve države odgovornim za zajedničku sudbinu čovečanstva a što je u suprotnosti sa suverenitetom nacionalnih država shvaćenim u klasičnom smislu.


No subjekti u međunarodnoj zajednici i dalje su suverene države tako da suverenost u savremenom poretku predstavlja pravilo a ograničenja suvereniteta izuzetak. Ova ograničenja se ne mogu pretpostavljati već svako konkretno ograničenje suvereniteta mora biti zasnovano ili na ugovoru ili na međunarodnom običajnom pravu. U tom smislu Međunarodni sud pravde je utvrdio da ograničenje teritorijalnog suvereniteta ne može biti priznato sve dok nije postavljena pravna baza u svakom posebnom slučaju. I danas se državi priznaje pravo da ima područje svoje isključive nadležnosti u koju ne smeju da se mešaju ni strane države niti međunarodne organizacije. Jedini izuzetak koji je priznat od Društva naroda a prihvaćen i Poveljom Ujedinjenih Nacija je ovlašćenje Saveta bezbednosti da u slučaju pretnje miru odnosno povrede mira i agresije preduzme odgovarajuće mere.


Na osnovu iznetog može se zaključiti da uprkos brojnim ograničenjima koje je nametnuo savremeni život pre svega usled rastuće povezanosti i ranije nezamislive međuzavisnosti, suverenost država još uvek predstavlja osnovno načelo međunarodnog prava. Suverena država predstavlja i danas centar delatnosti u svetu faktor u političkom vojnom i ekonomskom pogledu. Pri tome ne treba ispustiti iz vida činjenicu da savremeni pravni poredak dejstvuje u pluralističkom sistemu država u svetu pravno jednakih autoriteta pa otuda suverenitet jedne države mora biti nužno sagledan i tumačen kroz prizmu suvereniteta ostalih članica međunarodne zajednice.
2. SPOLJNA POLITIKA SSSR I KONCEPCIJA    OGRANIČENOG SUVERENITETA
2.1. Opšte karakteristike spoljne politike SSSR-a
            Razmišljanja o spoljnoj politici Sovjetskog Saveza  kreću se između dva suprotna pola. Na jednom se ona posmatra kao istorijski sasvim nova politika koja predstavlja radikalni raskid sa dotadašnjom tradicijom Rusije kao najmoćnije zemlje u sastavu sovjetske federacije. Sasvim su suprotna shvatanja koja negiraju diskontinuitet i tvrde da se radi o samo o novom obliku u kome se ispoljava stara suština osnovni elementi vekovne političke tradicije.


Istorijski posmatrano koreni sovjetske spoljne politike potiču jednim delom iz politike carske Rusije mada postoje i uglavnom nedovoljno zasnovani pokušaji da se ona objasni i psihološkim faktorima.


Nesumnjivo je da su sličan geografski položaj i status velike sile uslovljavali za Rusiju kao i za SSSR zainteresovanost za osiguranje vlastite bezbednosti aktivnom politikom uz prisustvo u susednim regionima Istočnoj Evropi, Balkanu i Srednjoj  Aziji uz istovremeno nastojanje da se učvrsti pozicija u odnosu na druge velike sile kako politikom u odnosu na te države tako i prisustvom odnosno uticajem u zemljama trećeg sveta. Međutim pored značajno izmenjene međunarodne situacije kvalitativno novi momenti su činjenica da je SSSR u odnosu na carsku Rusiju imao veći značaj i uticaj u međunarodnim odnosima kao i da je reč o zemlji sa savim drugačijim društveno političkim sistemom i ideologijom koja je uticala na proklamovanje novih i kvalitativno drugačijih principa spoljne politike. Takođe značajno se izmenila i geopolitička situacija u neposrednom okruženju kao i u celokupnom međunarodnom sistemu. Drugačiji pokušaji objašnjenja sovjetske spoljne politike nekim specifičnim nacionalnim osobinama istorijskim iskustvima i političkom tradicijom  pre svega dominacijom države nad društvom kao glavnom crtom ruske istorije, tradicionalnom zaostalošću, autoritarnom tradicijom, pasivnošću stanovništva i slično prisutni su pre svega u zapadnoj literaturi. Psihološki faktori običaji i navike političkog đivota nisu element koji određujuće utiče na formulisanje spoljne politike. Međutim s druge strane spoljna politika svake zemlje je nesumnjivo pod uticajem vrednosnih faktora u prvom redu ideologije. Ovo posebno važi za Sovjetski Savez kao prvu socijalističku zemlju.

Jedno od glavnih pitanja u pogledu spoljne politike SSSR-a je odnos principa koji proističu iz ideoloških osnova i shvatanja nacionalno državnog interesa, bezbednosti i statusa zemlje u međunarodnim odnosima kao injene uloge u suprotstavljanju dvaju ideologija u svetskim razmerama.


Sve su ovo elementi koji su uslovljavali međunarodni položaj i prioritete sovjetske spoljne politike unutar istih polaznih osnovnih postavki.

2.2. Teorija ograničenog suvereniteta
            Osnivač i glavni ideolog prve zemlje socijalizma Vladimir Iljič Uljanov Lenjin u svojim teorijskim radovima insistirao je na shvatanju suvereniteta u tradicionalnom smislu. On je poslužio mladoj socijalističkoj državi kao pravni osnov i polazna tačka za uspostavljanje odnosa sa kapitalističkim zemljama i očuvanje tekovina oktobarske revolucije.


Nakon drugog svetskog rata sovjetska doktrina je bila jednodušna u oceni da suverenitet predstavlja demokratsko načelo međunarodnog prava koje uključuje ravnopravnost i nemešanje u unutrašnje stvari drugih država ali se istovremeno ukazuje i na njegovu klasnu prirodu i s tim u vezi na razlike koje postoje između buržoaskog i marksističkog prilaza ovom pojmu.


Ove ideje su pedesetih godina vadesetog veka u doba hladnog rata razrađene i kao takve predstavljale su osnov za izgradnju teorije o ograničenom suverenitetu socijalističkih zemalja. Vodeći sovjetski teoretičari tog perioda kao što su Tunkin, Korovin, Bliščenko, Usenko, Lukašiko i drugi smatraju da se tradicionalno shvatanje suvereniteta primenjuje samo između država sa različitim društveno ekonomskim sisitemom. Nasuprot tome u odnosima između socijalističkih zemalja koji ujedinjuje ista klasna suština, interesi i ciljevi i ideologija važe norme socijalističkog međunarodnog prava u koje ulazi i suverenitet ali posmatran u klasnom kontekstu to jest kroz prizmu ukupnih odnosa u socijalističkoj zajednici. Pri tome kako navodi Usenko "sadržaj volje socijalističke države opredeljuje ne toliko njen specifičan nacionalni interes... nego i opšti interesi u borbi protiv imperijalizma za pobedu socijalizma i komunizma".

Ovako shvatanje praktično znači da je suverenitet bilo koje socijalističke zemlje ograničen višim interesima socijalističke zajednice kao celine.Istovremeno međutim bilo je i drugačijih shvatanja koje su bezuslovno insistirala na poštovanju normi međunarodnog prava uključujući i suverenitet i u odnosima između socijalističkih zemalja. Tako je u kolektivnom radu grupe sovjetskih autora "Kurs međunarodnog prava" koji je u šest tomova izašao 1967 godine u Moskvi napisano "U toj borbi (za mir i miroljubivu koegzistenciju) veliku ulogu ima međunarodno pravo koje predstavlja celokupnost opštepriznatih zakona međunarodnog ponašanja država. Za Sovjetski Savez i druge zemlje svetskog socijalističkog sistema karakteristično je duboko uvažavanje međunarodnog prava i njegovo bezuslovno poštovanje. Najvažniji ciljevi savremenog međunarodnog prava su učvršćivanje sveopšteg mira i bezbednosti, obezbeđenje slobode i nezavisnosti naroda. Poastao je značaj napora da ti ciljevi postanu opštepriznate norme savremenog međunarodnog prava. To su norme od kojih države nemaju pravo da odstupaju u svojim dvostranim ili kolektivnim odnosima. U istom tekstu kaže se i sledeće "Osnovni principi međunarodnog prava su univerzalni u tom smislu što su obavezni za sve države. Postoje i osnovni principi koji deluju u okvirima određenog sistema države. One važe samo za te države ali ne smeju biti u suprotnosti sa univerzalnim osnovnim principima". I konačno navešćemo stav ovih autora da "stupajući u međunarodnopravne odnose u okvirima svetskog socijalističkog sistema, socijalističke države raspolažu punim suverenitetom, ničim ograničenim spolja. Socijalistička zajednica ne poznaje nikakve forme ograničenja suvereniteta, odnosi među državama u socijalističkoj zajednici su oslobođeni svih elemenata neravnopravnosti i zasnovani su na uzajamnom uživanju suvereniteta.

Priznavanje i poštovanje suvereniteta socijalističkih zemalja u okviru socijalističke zajednice bilo je prisutno i u političkim dokumentima a ne samo u teorijskim radovima. Tako se u preambuli Varšavskog ugovora o prijateljstvu, saradnji i uzajamnoj pomoći od 14 maja 1955 godine govori o ujedinjenju napora evropskih socijalističkih zemalja u interesu daljeg učvršćivanja prijateljstva, saradnje i uzajemne pomoći "u saglasnosti sa principima poštovanja nezavisnosti i suvereniteta države a takođe i nemešanja u njihove unutrašnje stvari". U tom smislu je i vlada SSSR-a u Deklaraciji o osnovama daljeg razvoja i daljeg učvršćivanja prijateljstva i saradnje između SSSR-a i drugih socijalističkih zemalja od 30 oktobra 1956 godine izjavila "Najdublje i najdoslednije se politika poštovanja suvereniteta država ispoljava u međusobnim odnosima socijalističkih zemalja. Pošto su ujedinjene opštim idealima izgradnje socijalističkog i komunističkog društva i principima proleterskog internacionalizma, zemlje velike zajednice socijalističkih nacija mogu da grade svoje uzajamne odnose samo naprincipima pune ravnopravnosti, poštovanja teritorijalnog integriteta, državne nezavisnosti i suvereniteta i uzajamnog nemešanja u unutrašnje poslove. Sovjetska vlada dosledno sprovodi u život istorijske odluke XX kongresa, koje stvaraju uslove za dalje učvršćivanje prijateljstva i saradnje među socijalističkim zemljama na čvrstim osnovama poštovanja punog suvereniteta svake socijalističke države". Nagoveštaj korenite izmene u shvatanju suvereniteta u sovjetskoj teoriji i praktičnom spoljnopolitičkom postupanju mogao se uočiti u govoru L.I. Brežnjeva na moskovskoj gradskoj partijskoj konferenciji 29 marta 1968 godine. Ta nova linija će biti sankcionisana nešto kasnije na plenumu CK KPSS kada će postati osnova za delovanje KPSS na unutrašnjem i spoljašnjem planu uključujući i intervenciju snaga Varšavskog ugovora u Čehoslovačkoj u leto iste godine. Ovaj zaokret se zvanično tumači jakim zaoštravanjem ideološke borbe između kapitalizma i socijalizma. Tako Brežnjev navodi da je cilj ideološke ofanzive imperijalizma da potpomognut nacionalističkim i revizionističkim elementima i liberalističkim tendencijama  unutar pojedinih zemalja oslabi jedinstvo socijalističkih zemalja i drugih progresivnih snaga. Za pomenute nacionalističke i revizionističke tendencije karakteristično je da težište stavljaju na nezavisnost partija i naroda i na posebni put u socijalizam mimo opštih zakonitosti koje su se ispoljile u toku socijalističkih preobražaja u SSSR-u, insistirajući na liberalizaciji i demokratizaciji socijalističkih zemalja, što kontrarevolucija koristi za likvidaciju tekovina socijalizma. Stoda je borba protiv takvih tendencija najoštriji front klasne borbe u kojo ne može biti političke ravnodušnosti, pasivnosti i neutralnosti. Ovaj referat po oceni profesora Save Živanova svojim izrazom i argumentacijom podseća na referat generala Ždanova prilikom osnivanja Informbiroa 1947 godine, koji je inagurisao sličnu politiku zaoštravanja, pritisaka i potčinjavanja koja je bila primenjena u odnosu na Jugoslaviju. Radilo se ne samo o zaustavljanju procesa destaljinizacije već o koraku nazad. Zaoštravanje unutrašnjih odnosa u pojedinim zemljama lagera, pooštrene mere represivnih organa, pritisak na progresivne tendencije i snage i njihovo kvalifikovanje kao oruđa imperijalističke diverzije, razvijanje teza o pojačanju klasne borbe unutar pojedinih zemalja i na svetskom planu, napuštanje koncepcije o ravnopravnosti i nezavisnosti partija i zemalja o nemešanju u njihove unutrašnje odnose i afirmacija teza o uslovnom suverenitetu o pravu nekih partija i zemalja na intervenciju odbacivanje teze o različitim putevima razvoja socijalizma i ponovno insistiranje na jednom putu i modelu, neposredno uplitanje u rad partijskih foruma i u kadrovska rešenja u drugoj partiji, težnja za formulisanjem generalne linije i drugih oblika monolitnosti komunističkog poretka ponovno isticanje odnosa prema SSSR-u kao merilu internacionalizma i slično. Samo su neki značajniji elementi novog kursa utemeljenog na aprilskom plenumu koji je u stvari restauracija niza komponenata dobro poznatog i javno osuđenog starog staljinističkog kursa. Sovjetska intervencija u Čehoslovačkoj podstakla je nove napore na iznalaženju ideološkog, političkog pa čak i pravnog opravdanja intervencionizma.


Ova teorija je u skladu sa već ranije prisutnim tendencijama u sovjetskoj međunarodnoj doktrini koja je težila da socijalističku zajednicu uspostavi kao međunarodni sistem u kome ne važe opšte pravne norme univerzalnog karaktera. Tako se počev od šezdesetih u sovjetskoj pravnoj literaturi govori o odnosima između socijalističkih zemalja kao o posebnoj vrsti međunarodnih odnosa na koje se ne mogu primeniti principi miroljubive koegzistencije. U tom sklopu posmatrana teorija ograničenog suvereniteta ne predstavlja nikakav prelom u sovjetskoj političkoj i pravnoj teoriji već izražava kontinuitet  sovjetskog intervencionizma.

Teorija ograničenog suvereniteta je prvi put formulisana u tekstu "Suverenitet i internacionalističke obaveze socijalističkih zemalja". S. Kovaljov objavljenom u Pravdi 26 septembra 1968 godine u kome se polemiše sa kritičarima sovjetske intervencije u ČSSR-u. Autor članka je prvo verbalno podržao pravo socijalističkih zemalja i komunističkih partija na slobodan izbor puteva socijalizma. On je podvukao da se socijalističke države sa uvažavanjem odnose prema demokratskim normama međunarodnog prava. No u nastavku Kovaljov navodi "Međutim, ni jedna odluka socijalističkih zemalja i komunističkih partija ne treba da nanosi štetu bilo socijalizmu u njihovoj vlastitoj zemlji, bilo fundamentalnim interesima drugih socijalističkih zemalja i čitavom međunarodnom radničkom pokretu. To znači da je svaka komunistička partija odgovorna ne samo pred svojim narodom nego i pred svim socijalističkim zemljama kao i pred celim komunističkim pokretom. Kogod to zaboravlja naglašavajući samo nezavisnost komunističkih partija postaje jednostran. On odstupa od svoje internacionalne dužnosti. Suverenitet ma koje socijalističke zemlje ne može se suprotstavljati interesima socijalističkog sveta i svetskog komunističkog poretka. Sa marksistčkog gledišta pravne norme uključujući i norme o međusobnim odnosima socijalističkih zemalja ne mogu se tumačiti usko, formalno, i izdvojeno iz opšteg konteksta klasne borbe u modernom svetu.

Posle intervencije sanaga VU u Čehoslovačkoj objavljen je niz radova koji su pokušavali da uz pomoć internacionalizma pokažu opasnost čehoslovačkog puta u socijalizam i da na toj osnovi opravdaju akciju pet zemalja. Sasvim jednostrano naglašena je opasnost koja preti socijalističkim zemljama u celom komunističkom pokretu u obliku nacionalističkih tendencija tj. u odstupanjima od socijalističkog internacionalizma. Tamo gde nacionalni pogledi pretežu nad internacionalnim nastaje opasnost za izobličenje socijalističkog poretka.


Obrazlažući sovjetske stavove pred Generalnom skupštinom UN ministar spoljnih poslova A. Gromiko je istakao da SSSR sprovodi politiku mira i prijateljstva među narodima da nastupa kao branilac načela miroljubive koegzistencije ali da ratne avanture tzv. lokalnog karaktera udari na slobodu naroda i provociranje međunarodnih kriza ne mogu ostati bez sovjetskog odgovora. Pored toga on je dodao i da "socijalističke države ne mogu i neće dozvoliti takvo stanje gde se krše vitalni interesi socijalizma i gde se poseže na nepovredivost granica socijalističke zajednice. U izvesnom smislu ova izjava zajedno sa stavovima sovjetske i mađarske delegacije u Savetu bezbednosti prilikom razmatranja čehoslovačkih događaja da je reč o unutrašnjoj stvari ČSSR ali i da je ova akcija zajednička i isključiva stvar  socijalističkih zemalja stvorili su osnov za prodor shvatanja o ograničenom suverenitetu na međunarodnu scenu. Radi se šire posmatrano o nizu koraka kojima se htela utemeljiti nova sovjetska spoljnopolitička doktrina. "Insistiranje na zajedničkim granicama socijalizma i na potrebi zajedničke odbrane uz kasnije proglašavanje intervencije u ČSSR za unutrašnju stvar u odnosu među članicama te zajednice, omogućili su da se stvori zaključak kao teorijski pokušaj Kovaleva i još nekoliko sličnih članaka objavljenih u sovjetskoj štampi zajedno s Gromikovom izjavom u UN treba da pripreme temelj za novu sovjetsku vanjskopolitičku doktrinu prema istočnoevropskim socijalističkim državama.


Šef sovjetske partije i države Leonid Brežnjev je osnovne postavke ove doktrine detaljnije izložio na Petom kongresu Ujedinjene radničke partije Poljske u varšavi 12 novembra 1968 godine pa se ovaj pokušaj opravdanje intervencije snaga VU u Čehoslovačkoj najčešće se i naziva "Brežnevljevom politikom". Tom prilikom on je izneo važeća pravila ponašanja u socijalističkoj zajednici. "Socijalističke zemlje teže strogom poštovanju suvereniteta svih zemalja. Mi se odlučno protivimo mešanju u poslove ma koje zemlje i povredi njenog suvereniteta. Istovremeno potvrda i odbrana suvereniteta država koje su krenule putem socijalizma su od posebnog značaja za nas komuniste. Snage imperijalizma i reakcije nastoje da liše prvo jedne, a onda ostalih socijalističkih zemalja, suverenog prava za koje se izborio da bi obezbedio napredak svoje zemlje i blagostan je i sreću širokim radnim masama gradeći društvo slobodno od svake prinude i izrabljivanja. A kada socijalistički lager zajednički odbija gaženje tog prava buržoaski propagandisti diđu glas u odbranu suvereniteta i nemešanja. Jasno je da je to čista obmana i demagogija s njihove strane. Opšte je poznato koliko je Sovjetski Savez  mnogo učinio za jačanje suvereniteta i samostalnosti socijalističkih zemalja. KPSS se uvek zalagala da svaka socijalistička zemlja određuje vlastite oblike razvoja na putu ka socijalizmu uvažavajući posebnu prirodu nacionalnih uslova u kojima to čini. Ali dobro je poznato drugovi da postoji opšti prirodni zakoni socijalističke izgradnje čija iskrivljavanja mogu voditi iskrivljavanju socijalizma kao takvog. A kada spoljašnje i unutrašnje snage neprijateljske socijalizmu pokušaju da preokrenu razvoj određene socijalističke zemlje u pravcu obnove kapitalističkog sistema kada se javi opasnost po socijalizam u toj zemlji opasnost po bezbednost u socijalističkoj zajednici u celini to više nije samo problem naroda te zemlje već je to zajednički problem briga svih socijalističkih zemalja.Sasvim je jasno da jedna akcija kakva je vojna pomoć bratskoj zemlji da otkloni opasnost po socijalistički sistem jeste izuzetna mera nametnuta nuždom ona može biti izazvana samo otvorenim delima neprijatelja socijalizma u zemlji i van njenih granica delima koja predstavljaju opasnost za zajedničke interese socijalističkog lagera.

Treba istaći da sami sovjeti nikada nisu prihvatili sintagmu "teorije ograničenog suvereniteta" već su je naprotiv odbacivali kao buržoasku floskulu.

U referatu na međunarodnom savetovanju komunističkih i radničkih partija u Moskvi juna 1969 godine L. I. Brežnjev ističe "Buržoaska propaganda na sve moguće načine pokušava da okleveće princip proleterskog internacionalizma da ga veštački suprotstavi principima nezavisnosti, suvereniteta i ravnopravnosti nacionalnih odreda radničkog i komunističkog pokreta. U tom cilju imperijalistički propagandisti isfabricirali su i pustili u pogon zloglasnu teoriju ograničenog suvereniteta". Na ovom tragu brojni sovjetski pisci su najoštrije odbijali ovaj termin tvrdeći da se ne radi o ograničavanju suvereniteta socijalističkih zemalja već naprotiv o njegovoj odbrani, to jest o zaštiti njegove klasne suštine. Tako teoretičari međunarodnih odnosa i spoljne politike Š. Sanakojev i N. Kapčenko smatraju da je koncepcija "ograničenog suvereniteta" isfabrikovana kao jedan od najnovijih instrumenata političke i ideološke borbe protiv socijalizma, raspirivanje mržnje i neprijateljstva prema Sovjetskom Savezu. Nikako nije slučajno to što su tu koncepciju rado prihvatili različiti organi štampe revizionističkog i nacionalističkog pravca. Po oceni ovih autora radi se o pokušaju da se podstaknu "nacionalistička osećanja, razni revizionistički i opurtunistički elementi da se podrije jedinstvo socijalističkih zajednica komunističkog pokreta." Sa idejne strane u pitanju je "pokušaj imperijalista da eliminišu klasnu suštinu socijalističkih međunarodnih odnosa".

Insistirajući na povezanosti i jedinstvu socijalističkih zemalja sovjetski autori ukazuju da je eventualna ugroženost socijalističkih tekovina u bilo kojoj od njih nešto što se tiče svih drugih socijalističkih zemalja jer je zaštita zajedničkim snagama i svim sredstvima revolucionarnih tekovina svih i svake socijalističke zemlje. jedan od elemenata jedinstva socijalističkih zemalja. Najčešće se u vezi sa tim upotrebljava izraz "internacionalni dug" za koji se  kao obrazac koristi Bratislavska izjava uoči intervencije pet zemalja OVU u Čehoslovačkoj i ugovor između SSSR i ČSSR od 6 maja 1970 godine. kojim su potvrđeni rezultati intervencije.


Sovjetska teorija smatrala je da je suština suvereniteta prevashodno klasna a ne nacionalna te da on stoga ne može imati isti sadržaj kao u buržoaskom pravu.Saglasno tome očuvanje socijalističkog uređenja važnije je od "apstraktnog" pojma suvereniteta. Ukoliko se u ime nemešanja u unutrašnje stvari i očuvanja suvereniteta pruži mogućnost  kontrarevoluciji da sruši socijalizam u nekoj zemlji onda se takvo nemešanje i takav suverenitet prazni pojmovi lišeni klasnog sadržaja. Tako zapravo suverenitet u svom klasičnom smislu postoji za socijalističke zemlje samo u odnosu na kapitalistički svet dok u okvirima socijalističke zajednice prednost ima zajedničko očuvanje tekovina socijalizma i to bilo kakvim sredstvima. U tom smislu na primer Minasjan tvrdi da je u interesu socijalizma neophodno samo da se učvršćenje suvereniteta socijalističkih zemalja usklađuje sa jačanjem odgovornosti svakog naroda za čvrstinu i uspehe celog svetskog sistema socijalizma, jačanje državnog suvereniteta socijalističkih zemalja ne može međutim služiti kao osnova za tvrdnju da se prva od dveju tendencija u nacionalnom pitanju može okarakterisati kao proces autonomnosti naroda. Prema tome jačanje suvereniteta shvata se u smislu neke vrste unutrašnje konsolidacije tj, jačanja državne vlasti na teritoriji zemlje a ne kao jačanje autonomije u odnosu na druge socijalističke zemlje. Štaviše smatra se da je štetno jačanje suvereniteta koje bi se suprotstavljalo zajedničkoj internacionalnoj obavezi socijalističkih zemalja odnosno principu socijalističkog internacionalizma. 

Ova koncepcija se uglavnom ograničava samo na socijalističku zajednicu odnosno na one zemlje koje su prihvatile ovakvo shvatanje suvereniteta. Sovjetska literatura ne primenjuje ovu koncepciju na ostale socijalističke zemlje ali se smatra da je ovako shvatanje suvereniteta nešto što bi u idealnoj situaciji trebalo da prihvate sve ove države. Konačno i one socijalističke zemlje koje se sa ovakvom pozicijom ne slažu i drukčije tumače pojam suvereniteta objektivno ipakosećaju tvrdi se koristi od snage i moći socijalističke zajednice koja će u slučaju potrebe pomoći svakoj socijalističkoj zemlji u odbrani njenih socijalističkih tekovina.

Nesumnjiva je protivpravnost teorije ograničenog suvereniteta. Solidarnost i jedinstvo socijalističkih zemalja ne može biti u suprotnosti sa najznačajnijim principima međunarodnog prava kao što su nemešanje u unutrašnje stvari, teritorjalni integritet i naravno suverenitet. Osim što je neprihvatljivo ograničenje suvereniteta koje znači i legalizaciju prava na intervenciju i mešanje ono otvara i pitanje ko će i na osnovu kojih kriterijuma oceniti da su u nekoj zemlji socijalističke tekovine ugrožene i da ih treba braniti. Voluntarističko tumačenje ovog principa dopušta i mogućnost intervencije u slučaju odstupanja od jedino ispravnog modela socijalizma pokušaja napuštanja istočnoevropske vojne alijanse i slično.


Nastalo iz čisto praktičnih potreba opravdanje jedne konkretne intervencije a u vreme kad je nimalo bezazlenim sukobima uključujući i oružane ozbiljno ugroženo jedinstvo socijalističkog sveta teorija ograničenog suvereniteta je ubrzo postala teorijski osnov za izgrašivanje odnosa unutar socijalističke zajednice. Na njenom značaju je naročito insistirao šef sovjetske države i partije L. I. Brežnjev koji je jednom prilikom istakao da su jačanje pozicija svetskog socijalizma kao celine i dostignuća svake socijalističke zemlje nerazdvojno povezani solidarnim akcijama socijalističkih država i njihovoj uzajamnoj pomoći. Socijalistički internacionalizam odgovara stoga velikoj odgovornosti za sudbinu socijalizma ne samo u vlastitoj zemlji nego u celom svetu.

Kako navodi L. Erven teorija ograničenog suvereniteta bi se mogla shvatiti kao politička doktrina Varšavskog ugovora pod pretpostavkom da je kao takva prihvaćena od strana članica tog ugovora."Zasad je jasno da je ona prihvaćena samo od pomenutih pet država. Međutim  treba imati u vidu da i po opšte usvojenim pravnim pravilima i po logici ovo prihvatanje može imati dejstva samo na ograničenje njihove vlastite suverenosti ali im ne daje pravo da na osnovu jedne takve svoje jednostrane odluke suvereno odlučuju o ograničavanju tuđe suverenosti.

Ciljevi teorije ograničenog suvereniteta bili su:
 
1. opravdanje intervencije pet zemalja članica Varšavskog ugovora u Čehoslovačkoj 1968 godine. 

2. iznalaženje pravno političkog osnova čvrstog okupljanja socijalističkih zemalja koje su posle raspada Kominterne izgubile svoj centar. 


Ako se razmatra opravdanje ove intervencije uz argument da je postojala pretnja nezavisnosti ČSSR od strane međunarodnog imperijalizma ona i dalje ostaje nelegitimna. Naime na osnovu odredbe člana 4 Varšavskog ugovora uslov čije nastupanje daje osnov za stavljanje u dejstvo oružanih snaga učesnica ugovora, određen je oružani napad u Evropi na jednu ili nekoliko država učesnica ugovora od strane bilo koje države ili grupe država tj. samo direktna vojna akcija a nikako posredna pretnja agresijom. Negiranje nacionalnog suvereniteta jedne zemlje iz razloga preventivne odbrane neprihvatljivo je i sa stanovišta opšteg međunarodnog prava.


Kao što se laički i crkvene teorije nisu sporile oko prorode suvereniteta već oko toga gde je on lociran tako i teorija o ograničenom suverenitetu ne osporava sam suverenitet već to da li je najviša vlast locirana u nacionalnoj državi ili u zamišljenoj socijalističkoj zajednici.


Nova teorijska razrada jednog od osnovnih atributa državnosti nacionalnog suvereniteta pokazala je da se radi o nastanku dugoročnije sovjetske koncepcije koja nije bila sračunata samo na trenutno opravdanje jedne konkretne vojne intervencije. Ona je trebalo da jasno upozori sve sovjetske saveznike u SEV i VU ali da opomene i snage izvan socijalističke zajednice koje bi eventualno pokušale da se mešaju u unutrašnje stvari istočnoevropskih zemalja. Izneta autoritativno na najvišem nivou i prktično realizovana vojnom intervencijom ona je dobila politički težinu i unutar socijalističkih zemalja i prema spolja. Reagovanja istočnoevropskih država na teoriju ograničenog suvereniteta bila su veoma različita.

ZAKLJUČAK
              Kada sumiramo, neki procesi i pojave u savremenom svetu pre svega naučno tehnološka revolucija, ekonomski rast i sve veća povezanost na svetskom tržištu, internacionalizacija sadržaja kulture i ekspanzija globalnih masovnih medija, još uvek prisutna nuklearna pretnja, rastuće opasnosti od ekoloških katastrofa koje ne poznaju nacionalne granice čine sve države odgovornim za zajedničku sudbinu čovečanstva a što je u suprotnosti sa suverenitetom nacionalnih država shvaćenim u klasičnom smislu.  Subjekti u međunarodnoj zajednici i dalje su suverene nacionalne države tako da suverenost u savremenom poretku predstavlja pravilo a ograničenja suvereniteta izuzetak.
              I danas se državi priznaje pravo da ima područje svoje isključive nadležnosti u koju ne smeju da se mešaju ni strane države niti međunarodne organizacije. Jedini izuzetak od ovoga je ovlašćenje Saveta bezbednosti da u slučaju pretnje miru odnosno povrede mira i agresije preduzme odgovarajuće mere. Na osnovu iznetog može se zaključiti da uprkos brojnim ograničenjima koje je nametnuo savremeni život usled rastuće povezanosti i ranije nezamislive međuzavisnosti suverenost država još uvek predstavlja osnovno načelo međunarodnog prava.Suverena drzava predstavlja i danas centar delatnosti u svetu, faktor u političkom, vojnom i ekonomskom pogledu. Ne treba ispustiti iz vida činjenicu da savremeni pravni poredak dejstvuje u pluralističkom sistemu država, u svetu pravno jednakih autoriteta pa otuda suverenitet jedne države mora biti nužno sagledan i tumačen kroz prizmu suvereniteta ostalih članova međunarodne zajednice.


Posledice teorije ograničenog suvereniteta po međunarodnu saradnju bile su višestruke budući da se svako samostalno uspostavljanje konkretnih oblika saradnje sa zapadnim zemljama  od strane pojedinih socijalističkih zemalja moglo proizvoljno da tumači kao prodor uticaja imperijalizma i ugrožavanje zajedničkih interesa socijalizma. Dakle ova teorija je omogućavala kontrolu a po nuždi i direktnu intervenciju i u oblasti spoljnopolitičkih akcija a u ime zaštite opštih interesa socijalizma. U tom smislu ova teorija je ostavila negativne posledice od šireg evropskog i međunarodnog značaja.

Sumirajući efekte teorije ograničenog suvereniteta R. Vukadinović navodi "Gledana u celini na temelju dosadašnjih manifestacija teorija ograničenog suvereniteta nije opravdala svoje donošenje niti je zabeležila značajnije uspehe ni na jednom području. Uz njenu pomoć nije opravdana intervencija u ČSSR saveznici u okviru tzv. zajednice socijalističkih država još su se više podelili upravo zbog shvatanja o mogućnosti ograničavanja njihovog nacionalnog suvereniteta. Zapad je dobio novo veoma snažno protusovjetsko oružje u radničkom pokretu takođe je izvršena daljnja veoma duboka podela snaga a Kina se nakon završetka kulturne revolucije počela koristiti tim snažnim argumentima u svojoj antisovjetskoj kampanji.


Ovde naglašavamo činjenicu da je poslednji lider SSSR-a Mihail S. Gorbačov krajem 1989 godine podržao pravo sovjetskih republika na nezavisnost što je bio dodatni motiv secesionistima da napuste federaciju i sruše Sovjetski Savez. Kao tvorac "Perestrojke" i "Novog političkog mišljenja" šef sovjetske partije i države je ustavne odredbe zemlje aktivirao u kontekstu savremenih tendencija njenih konstitutivnih elemenata. Mihail Gorbačov se tom prilikom javno odrekao Brežnjevljeve doktrine.

